b"\n_START_ARTICLE_\nVicent Castell i Dom\xc3\xa8nech\n_START_SECTION_\nBiografia\n_START_PARAGRAPH_\nVicent Castell va n\xc3\xa0ixer al raval de Sant F\xc3\xa8lix de Castell\xc3\xb3 de la Plana. La major part dels ve\xc3\xafns es dedicaven al tradicional conreu de la terra i l'artesania. Aquest era el cas dels seus pares, Vicent Castell i Teresa Dom\xc3\xa8nech, concretament en el treball del c\xc3\xa0nem.\n_START_SECTION_\nPrimers anys\n_START_PARAGRAPH_\nAls dotze anys, la seva afici\xc3\xb3 pel dibuix va dur els seus pares a ficar-lo com a aprenent en un taller artes\xc3\xa0 de decoraci\xc3\xb3, en comptes de continuar la tasca familiar. Aquest taller era dirigit per Francesc Avinent, el qual pot considerar-se el seu primer mestre. Ocasionalment, tamb\xc3\xa9 feia enc\xc3\xa0rrecs amb Francesc Calduch, un altre pintor-decorador de major prestigi._NEWLINE_El seu primer mentor pr\xc3\xb2piament art\xc3\xadstic fou el pintor costumista Eduardo Laforet. El sevill\xc3\xa0 residia a Castell\xc3\xb3, on donava classes a l'Institut Provincial d'Ensenyament Secundari, i hi tenia un taller propi. All\xc3\xa0 assistiria el jove Vicent Castell juntament amb altres futurs artistes de tota la prov\xc3\xadncia.\n_START_SECTION_\nFormaci\xc3\xb3\n_START_PARAGRAPH_\nL'evident talent de Castell va animar Laforet a conv\xc3\xa8ncer la fam\xc3\xadlia perqu\xc3\xa8 continu\xc3\xa9s els seus estudis art\xc3\xadstics. Finalment, el 1891 va marxar a Val\xc3\xa8ncia per a ingressar a l'Acad\xc3\xa8mia de Sant Carles. Dins de la mateixa promoci\xc3\xb3 que Ramon Stolz pare, tamb\xc3\xa9 s'hi trob\xc3\xa0 amb artistes m\xc3\xa9s instal\xc2\xb7lats com ara Gabriel Puig i Roda. Encara que en un principi tan sols hi havia de romandre dos anys, va quedar-s'hi fins al 1895. Les seves excel\xc2\xb7lents qualificacions li van valdre una beca anual de la Diputaci\xc3\xb3 Provincial. Gr\xc3\xa0cies a la venda d'algunes de les seves primeres obres, Castell va poder salvar el gran esfor\xc3\xa7 econ\xc3\xb2mic que suposaven els estudis per a una fam\xc3\xadlia tan modesta._NEWLINE_La seva formaci\xc3\xb3 va continuar a l'Acad\xc3\xa8mia San Fernando de Madrid i, el 1897, a la Sant Jordi de Barcelona. Al llarg de la seva estada a Madrid tamb\xc3\xa9 va acudir a l'estudi que el pintor valenci\xc3\xa0 Joaquim Sorolla tenia a la ciutat. Tamb\xc3\xa9 va comen\xc3\xa7ar a participar en diversos concursos, incloent-hi la seva primera Exposici\xc3\xb3 Nacional de Belles Arts, la qual se celebr\xc3\xa0 el 1897. Hi particip\xc3\xa0 amb Eduardo Laforet, amb el qual tamb\xc3\xa9 coincidiria m\xc3\xa9s endavant a Barcelona._NEWLINE_Gr\xc3\xa0cies a una nova ampliaci\xc3\xb3 de les beques de la Diputaci\xc3\xb3, Castell va completar la seva formaci\xc3\xb3 viatjant a Roma, on coincid\xc3\xad amb Puig i Roda, i a Par\xc3\xads, al mateix temps que tenia lloc l'Exposici\xc3\xb3 Universal. Amb aquestes dues darreres etapes, completava l'itinerari de formaci\xc3\xb3 habitual entre els autors del seu temps.\n_START_SECTION_\nConsolidaci\xc3\xb3\n_START_PARAGRAPH_\nEl 1901 Castell va obtindre el seu primer \xc3\xa8xit: la medalla de bronze en el Nacional de Belles Arts de Madrid amb l'obra Segadors castellonencs. Despr\xc3\xa9s el seguirien els triomfs a l'Exposici\xc3\xb3 Regional de Val\xc3\xa8ncia (1909), l'Exposici\xc3\xb3 d'Art i Ind\xc3\xbastria de M\xc3\xa8xic (1910) o la Commemoraci\xc3\xb3 de la Independ\xc3\xa8ncia de l'estat mesoameric\xc3\xa0 (1912). El 1926 va rebre la Medalla d'Or per part de Lo Rat Penat._NEWLINE_Va casar-se el 1902 amb Dolors Soliva Calduch, neboda de Francesc Calduch, un dels seus primers mentors. Junts van tindre tres fills. Des de llavors, Castell va decidir instal\xc2\xb7lar-se a la seva ciutat natal, tot i que aquesta tenia unes enormes car\xc3\xa8ncies art\xc3\xadstiques respecte als grans nuclis on havia viscut durant tota una d\xc3\xa8cada._NEWLINE_Fins a la seva mort, Vicent Castell va continuar fent enc\xc3\xa0rrecs per a la burgesia agr\xc3\xa0ria local i delectant-se amb composicions costumistes de la vida quotidiana. Per\xc3\xb2 va rebre alguns treballs fora de l'habitual, com ara les al\xc2\xb7legories de les ci\xc3\xa8ncies per a l'Institut de Castell\xc3\xb3 o la decoraci\xc3\xb3 de l'esgl\xc3\xa9sia arxiprestal de Sant Jaume de Vila-real, entre molts altres. _NEWLINE_A banda, va involucrar-se m\xc3\xa9s a la vida castellonenca. Va crear una acad\xc3\xa8mia art\xc3\xadstica per a joves aprenents i va col\xc2\xb7laborar, molts cops debades, en la decoraci\xc3\xb3 de diversos actes festius. Tamb\xc3\xa9 va ser fundador i director de l'Escola d'Arts i Oficis de Castell\xc3\xb3 i organitz\xc3\xa0 el Museu Provincial de Belles Arts. Fins i tot f\xc3\xa9u carrera pol\xc3\xadtica a l'Ajuntament entre 1923 i 1928. Va ser regidor de Passejos (reform\xc3\xa0 el Parc Ribalta) i posteriorment tinent d'alcalde. _NEWLINE_Va patir el seu primer atac al cor en 1932. L'any seg\xc3\xbcent un nou atac el va deixar greument afectat, fins que va morir el 18 de gener de 1934.\n_START_SECTION_\nL'acad\xc3\xa8mia de Vicent Castell\n_START_PARAGRAPH_\nUn cop instal\xc2\xb7lat a Castell\xc3\xb3, Vicent Castell va obrir una acad\xc3\xa8mia de dibuix al carrer de Cervantes, on per aquells moments residia amb la seva dona. Llavors hi havia a la capital de la Plana altres estudis, com ara el de Fernando Mart\xc3\xadnez Checa o el dels germans Jos\xc3\xa9 i Francisco Viciano Mart\xc3\xad. L'estudi va traslladar-se fins al carrer de Sant Vicent i, finalment, a l'avinguda del Rei En Jaume, juntament amb la resid\xc3\xa8ncia familiar definitiva. A banda de pintura, els alumnes tamb\xc3\xa9 rebien lli\xc3\xa7ons de dibuix, escultura o decoraci\xc3\xb3, una activitat que Castell no va abandonar des de la seva adolesc\xc3\xa8ncia, tant per amor com per necessitat laboral. Aquestes variades lli\xc3\xa7ons suposaren una descend\xc3\xa8ncia prou heterog\xc3\xa8nia. Els seus deixebles m\xc3\xa9s destacats foren Joan Baptista Porcar i Ripoll\xc3\xa9s, Rafael Sanchis Yago i Juan Adsuara Ramos. No obstant aix\xc3\xb2, en tres d\xc3\xa8cades passaren per l'estudi de Castell moltes altres figures de la cultura provincial, com ara Enrique Segura, Jos\xc3\xa9 S\xc3\xa1nchez Safont, Antonio Marco, Emilio Adsuara (germ\xc3\xa0 de Juan), Francisco P\xc3\xa9rez Dols, Vicente Traver fill, Godofredo Buenosaires, Emilio Sanchis, Elena Arquimbau, Juan Mezquita, Tom\xc3\xa1s Col\xc3\xb3n, Carlos Armi\xc3\xb1o, Vicent Ferrer Alambillaga, Matilde Segarra Gil, Elisa Balaguer, Ramon Pa\xc3\xbas, Vicente Armengot, Jos\xc3\xa9 Felip, F\xc3\xa9lix Peris o Rafael Guallart."